Երևանի պետական համալսարանի երկրաբանական ֆակուլտետի ուսանող Պերճ Բոշնաղյանը ուսանողական մեծ խմբի հետ մեկնեց գործող բանակ պաշտպանելու հայրենիքը: Ռազմական ուսումնարանն ավարտելուց հետո 1942թ. 89-րդ Հայական հրաձգային դիվիզիայում մասնակցել է Հյուսիսային Կովկասի պաշտպանությանը: Այնուհետև երիտասարդ սպայի մարտական ուղին շարունակվեց մինչև պատերազմի հաղթական ավարտը` 1945թ. մայիսի 9: Լեյտենանտ Պ.Բոշնաղյանը եղել է 390-րդ գնդի ականանետային գումարտակի հրամանատար, շտաբի պետի օգնական օպերատիվ և հետախուզական ծառայության գծով: Մասնակցել է Թամանյան թերակղզու, Ղրիմի , Սևաստոպոլի համար մղված համառ մարտերին: